Pe lângă consultările cu părțile interesate, Comisia a solicitat, de asemenea, expertiză externă, comandând patru studii, ale căror constatări au fost utilizate la elaborarea prezentei propuneri:

Evaluarea tehnică a SIS (SIS Technical Assessment) (Kurt Salmon)

Această evaluare a identificat principalele probleme ale funcționării SIS și nevoile viitoare care ar trebui satisfăcute, principalele aspecte vizate fiind maximizarea asigurării continuității activității și garantarea faptului că arhitectura globală se poate adapta la creșterea cerințelor de capacitate.

Evaluarea impactului în materie de TIC al posibilelor îmbunătățiri ale arhitecturii SIS II (ICT Impact Assessment of Possible Improvements to the SIS II Architecture) (Kurt Salmon)

Acest studiu a evaluat costul actual al funcționării SIS la nivel național și a analizat două scenarii tehnice posibile de îmbunătățire a sistemului. Ambele scenarii includ o serie de propuneri tehnice axate pe îmbunătățirea sistemului central și a arhitecturii globale.

Evaluarea impactului în materie de TIC al îmbunătățirilor tehnice ale arhitecturii SIS II - Raport final (ICT Impact Assessment of the technical improvements to the SIS II architecture – Final Report), 10 noiembrie 2016 (Wavestone)

Acest studiu a evaluat impacturile asupra statelor membre din punctul de vedere al costurilor aferente realizării unei copii naționale prin analizarea a trei scenarii (un sistem complet centralizat, realizarea unor N.SIS standardizate, dezvoltate și furnizate de eu-LISA statelor membre, și realizarea unor N.SIS distincte, cu standarde tehnice comune).

Studiu privind fezabilitatea și implicațiile creării în cadrul Sistemului de informații Schengen a unui sistem la nivelul UE pentru schimbul de date privind deciziile de returnare și pentru monitorizarea respectării acestor decizii (Study on the feasibility and implications of setting up within the framework of the Schengen Information System an EU-wide system for exchanging data on and monitoring compliance with return decisions) (PwC)

Acest studiu evaluează fezabilitatea și implicațiile tehnice și operaționale ale modificărilor propuse care vizează ca SIS să fie utilizat în mai mare măsură pentru returnarea migranților în situație neregulamentară și pentru a împiedica reintrarea lor.

•Evaluarea impactului

Comisia nu a efectuat o evaluare a impactului. Cele trei evaluări independente menționate mai sus au stat la baza analizei din punct de vedere tehnic a impacturilor modificărilor propuse a fi aduse sistemului. În plus, Comisia a efectuat două revizuiri ale Manualului SIRENE din 2013, și anume de la intrarea în funcțiune a SIS II la 9 aprilie 2013 și de când Decizia 2007/533/JAI a devenit aplicabilă. Această activitate a inclus o evaluare la jumătatea perioadei, care a condus la lansarea unui nou Manual SIRENE la 29 ianuarie 2015. Comisia a adoptat, de asemenea, un catalog de bune practici și recomandări. În plus, eu-LISA și statele membre aduc sistemului îmbunătățiri tehnice periodice, iterative. S-a considerat că în prezent aceste opțiuni au fost epuizate, fiind necesară o modificare mai amplă a temeiului juridic. Claritatea în domenii cum ar fi aplicarea sistemelor utilizatorilor finali, precum și normele detaliate privind ștergerea unei semnalări nu poate fi obținută doar prin îmbunătățirea punerii în aplicare și a asigurării respectării reglementărilor.

Mecanismul de evaluare Schengen, prevăzut în Regulamentul (UE) nr. 1053/2013, permite evaluarea juridică și operațională periodică a funcționării SIS în statele membre. Evaluările sunt efectuate în comun de către Comisie și statele membre. Prin intermediul acestui mecanism, Consiliul face recomandări statelor membre, pe baza evaluărilor realizate în cadrul programului multianual și a celui anual. Ca urmare a naturii lor individuale, aceste recomandări nu pot înlocui norme obligatorii din punct de vedere juridic care sunt aplicabile în același timp pentru toate statele membre care utilizează SIS. Comitetul SISVIS discută periodic chestiuni tehnice și operaționale de ordin practic. Deși aceste întâlniri sunt esențiale pentru cooperarea dintre Comisie și statele membre, rezultatul discuțiilor (în lipsa unor modificări legislative) nu poate soluționa problemele apărute din cauza practicilor naționale divergente, de exemplu.

Modificările propuse în prezentul regulament nu au o importanță economică semnificativă sau un impact semnificativ asupra mediului. Totuși, se preconizează că aceste modificări vor avea un impact social pozitiv semnificativ, deoarece oferă o securitate sporită, permițând o mai bună identificare a persoanelor care utilizează identități false, a infractorilor a căror identitate rămâne necunoscută după comiterea unei infracțiuni grave, precum și a migranților în situație neregulamentară care profită de spațiul fără controale la frontierele interne. Impactul acestor modificări asupra drepturilor fundamentale și a protecției datelor a fost analizat și este prezentat mai detaliat în secțiunea următoare („Drepturi fundamentale”).

La elaborarea propunerii s-au utilizat probele substanțiale colectate pentru a sta la baza evaluării globale a SIS de a doua generație, care a analizat funcționarea sistemului și domeniile în care se pot aduce îmbunătățiri. În plus, s-a efectuat un studiu de evaluare a impactului din punctul de vedere al costurilor pentru a se asigura faptul că arhitectura națională aleasă era cea mai adecvată și proporțională.

•Drepturile fundamentale și protecția datelor